*Projekts*

**LATVIJAS REPUBLIKAS MINISTRU KABINETS**

2018. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Noteikumi par zaudējumiem, kas rodas, nodrošinot piekļuvi iekšzemes publiskajiem ūdeņiem un īpaši aizsargājamām dabas teritorijām, zaudējumu atlīdzības veidu, apmēru, aprēķināšanas un samaksas kārtību**

*Izdoti saskaņā ar*

*Zemes pārvaldības likuma 13.panta pirmās daļas 2.punktu*

1. Noteikumi nosaka zaudējumu atlīdzības veidu un apmēru, kā arī aprēķināšanas un samaksas kārtību par nekustamā īpašuma tiesību aprobežojumiem, lai nodrošinātu piekļuvi iekšzemes publiskajiem ūdeņiem un īpaši aizsargājamām dabas teritorijām (turpmāk – piekļuve).
2. Nekustamā īpašuma, kuram noteikts šo noteikumu 1.punktā minētais aprobežojums, īpašniekam (turpmāk – īpašnieks) par aprobežojuma radītajiem zaudējumiem vietējā pašvaldība izmaksā vienreizēju atlīdzību.
3. Zaudējumu atlīdzība tiek aprēķināta, pamatojoties uz sertificēta nekustamā īpašuma vērtētāja atzinumu par zaudējumu apmēru, vai īpašniekam un pašvaldībai savstarpēji vienojoties.
4. Zaudējumus neatlīdzina valsts iestādēm un atvasinātām publiskām personām, kā arī publiskas personas kapitālsabiedrībām.
5. Piekļuves izveidošanai vai jau izveidotās piekļuves uzturēšanas kārtības noteikšanai, un šo noteikumu 2.punktā minēto aprobežojumu radīto zaudējumu atlīdzināšanai pašvaldība un īpašnieks slēdz vienošanos, kurā paredz piekļuves novietojumu, platību, labiekārtojuma veidu, pušu tiesības un pienākumus, kā arī ieguldījumus piekļuves izveidē un uzturēšanā.
6. Ja piekļuve dabā neeksistē, īpašnieks nesaņem zaudējumu atlīdzību, līdz pašvaldība nav pieņēmusi lēmumu to ierīkot. Lēmumu par piekļuves ierīkošanu pašvaldība pieņem pēc savas vai citas ieinteresētas personas (īpašnieka vai trešās personas) iniciatīvas, un par to informē īpašnieku, kura īpašumu šķērsos plānotā piekļuve.
7. Zaudējumu atlīdzību pašvaldība izmaksā īpašniekam divu mēnešu laikā no šo noteikumu 5.punktā minētās vienošanas noslēgšanas dienas.
8. Piekļuvei, kas līdz šo noteikumu spēkā stāšanās dienai noteikta vietējās pašvaldības teritorijas plānojumā, lokālplānojumā vai detālplānojumā atbilstoši Zemes pārvaldības likuma 6.panta pirmajai daļai, šo noteikumu prasības piemēro, ja īpašnieks par aprobežojuma radītajiem zaudējumiem atlīdzību nav saņēmis līdz šo noteikumu spēkā stāšanās dienai.
9. Pēc nekustamā īpašuma tiesību pārejas citai personai šo noteikumu 2.punktā minētos zaudējumus neatlīdzina, ja pašvaldība tos ir atlīdzinājusi iepriekšējam īpašniekam. Slēdzot vienošanos ar jauno īpašnieku, pašvaldība pārskata iepriekšējā vienošanās dokumentā iekļautos noteikumus par piekļuves labiekārtojuma veidu un uzturēšanu.

Ministru prezidents M.Kučinskis

Vides aizsardzības un reģionālās attīstības ministrs K.Gerhards